《检近稿偶志》
清代·乾隆

少小学为文，韩苏有卓型，
别裁及诗格，李杜真前旌。
立言人所志。见道羌孰能，
自读宋儒书，始知朱与程。
诏我为学方，主敬与存诚，
空言信何补，要道在躬行。
矧兹继百王，君师任匪轻，
衡门有遗贤，安能致诸廷？
沟壑有饿殍，安能饱以羹？
返己率多惭，佳文何足称。
有时雨未降，披衣宵立庭，
既霑或苦潦。踟蹰复望睛。
黍高稻宜低，夏耘春勤耕，
望杏杏未红，瞻蒲蒲已青。
织妇虑寒心，农夫望岁情，
茅簷艰苦状，仿佛常共赓。
结习难尽除，聊如劳者鸣，
工拙非所论，岁月差可征。
诗史让少陵，我作方农经。